/* KOM/2011/0111 galutinis */ KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl bendradarbiavimo branduolinės saugos srityje priemonės įgyvendinimo Pirmoji ataskaita. 2007, 2008 ir 2009 m. metinės veiksmų programos





[pic] | EUROPOS KOMISIJA | Briuselis, 2011.3.10 KOM(2011) 111 galutinis KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl bendradarbiavimo branduolinės saugos srityje priemonės įgyvendinimoPirmoji ataskaita. 2007, 2008 ir 2009 m. metinės veiksmų programos SEK(2011) 284 galutinis KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl bendradarbiavimo branduolinės saugos srityje priemonės įgyvendinimoPirmoji ataskaita. 2007, 2008 ir 2009 m. metinės veiksmų programos ĮŽANGA Ši ataskaita teikiama Europos Parlamentui ir Tarybai, taip pat perduodama Europos ekonomikos ir socialinių reikalų komitetui bei Europos Sąjungos Regionų komitetui laikantis 2007 m. vasario 19 d. Tarybos reglamento (Euratomas) Nr. 300/2007, nustatančio bendradarbiavimo branduolinės saugos srityje priemonę (toliau – BBSSP reglamentas), 18 straipsniu nustatyto reikalavimo teikti ataskaitas[1]. SANTRAUKA BBSSP tęsiamas bendradarbiavimas branduolinės saugos srityje, pradėtas pagal buvusiai Tarybų Sąjungai skirtą TACIS programą, tačiau jo geografinė aprėptis buvo išplėsta, ir dabar bendradarbiaujama visame pasaulyje. Toliau aptariami pagrindiniai 2007–2009 m. darbai bendradarbiavimo branduolinės saugos srityje ir teikiant pagalbą pagal BBSSP. Ukrainoje buvo kryptingai remiama branduolinės energijos reguliavimo institucija ir branduolinių elektrinių operatorius. Vykdant bendrą su TATENA projektą atliktas ypač svarbus darbas – įvertinta Ukrainos branduolinių elektrinių (BE) branduolinė sauga. Atlikus vertinimą gauta naudingos informacijos apie elektrinių būklę, branduolinių atliekų tvarkymą, taip pat apie Ukrainos branduolinės energijos reguliavimo instituciją – iš jo matyti, kad branduolinė sauga per pastaruosius metus labai pagerėjo. Rusijoje pagal BBSSP buvo tęsiami TACIS pradėti projektai, bet kadangi nebuvo susitarta dėl tinkamos bendradarbiavimo sistemos, naujų projektų pradėti nebuvo įmanoma. Dabar tariamasi atnaujinti mažesnės apimties bendradarbiavimo priemones. Armėnijoje buvo pradėti keli svarbūs Mecamoro branduolinei elektrinei skirti projektai, kuriais siekiama spręsti opiausius dar veikiančios elektrinės saugos klausimus, tačiau Komisija toliau mano, kad pagal šiuolaikinius branduolinės saugos standartus elektrinės atnaujinti neįmanoma ir todėl ją reikėtų kuo greičiau uždaryti. Pagal šiuos projektus buvo mokomi darbuotojai, teikiama pagalba branduolinės energijos reguliavimo institucijai ir, ruošiantis numatomam elektrinių eksploatavimo nutraukimui, rengiama atliekų tvarkymo strategija. Baltarusijoje ir Gruzijoje toliau bendradarbiauta įgyvendinant smulkesnius projektus. Tačiau Baltarusijoje buvo tartasi dėl galimybės aktyviau bendradarbiauti su reguliavimo institucija, siekiant sustiprinti jos pajėgumus prieš numatytą šalies branduolinės elektrinės statybą. Priemonę pirmą kartą pradėta taikyti šiose trijų regionų šalyse: Europos kaimynystės politikoje dalyvaujančiose šalyse – Egipte , Jordanijoje , Maroke pradėti projektai, visų pirma skirti reguliavimo institucijoms remti. Pietryčių Azijoje – pradėti projektai Filipinuose ir Vietname . Lotynų Amerikoje – pradėti reguliavimo institucijai ir operatoriui skirti projektai Brazilijoje . Taip pat užmegzti ryšiai su Meksika ir Argentina . Dar viena svarbi BBSSP veiklos sritis – išplėstas bendradarbiavimas su TATENA siekiant remti šalies ar regionų lygmens temines technines priemones. Tarp jų, be kita ko – priemonės saugos kultūrai gerinti, reguliavimo institucijų pajėgumams stiprinti, atliekoms tvarkyti, mokslinių tyrimų reaktorių saugai ir seisminei saugai gerinti. Šis priemonės aspektas bus labai svarbus ir ateinančiais metais. Suteikta didelė finansinė parama Černobylio apsaugos fondui ir Branduolinės saugos sąskaitai , kuriuos pagalbą teikiančių šalių vardu tvarko ERPB. Sukurta G8 branduolinės saugos ir saugumo grupės (BSSG) ir ERPB ryšių grupė, atidžiai stebėsianti Černobylio projektų įgyvendinimą. Šiai grupei pirmininkauja Komisija. ĮVADAS TACIS programos branduolinės saugos priemonę[2] Komisija pradėjo įgyvendinti 1991 m. siekdama spręsti su Černobylio avarija susijusias saugos problemas. 1991–2006 m. branduolinės saugos projektams skirta daugiau kaip 1,3 mlrd. EUR. TACIS branduolinių saugos programų rezultatai buvo paskelbti specialioje 2009 m. ataskaitoje[3]. Nuo 2007 m. ES bendradarbiauja ir teikia branduolinės saugos pagalbą pagal bendradarbiavimo branduolinės saugos srityje priemonę (BBSSP)[4]. Lyginant su TACIS branduolinio saugumo programa, BBSSP buvo padaryta nemažai pakeitimų, kuriuos verta paminėti. Dabar priemonė taikoma ne tik buvusios Tarybų Sąjungos valstybėse, bet ir viso pasaulio trečiosiose šalyse[5] . Taigi Komisija gali panaudoti su buvusios Tarybų Sąjungos šalimis įgytą patirtį kituose regionuose, padėdama spręsti problemas, kylančias besiformuojančios ekonomikos šalyse, taip pat šalyse, vykdančiose branduolinės energijos programas, kurios tobulintinos branduolinės saugos požiūriu, ypač jei šios branduolinės programos sparčiai plečiamos. 2008 m. komunikatu Tarybai ir Europos Parlamentui Komisija paskelbė plataus masto strategiją[6]. Atsižvelgdama į tai, kad bendradarbiavimas branduolinės saugos srityje gali tapti pasaulinis, ES Taryba pasiūlė naujoms šalims skirtų projektų vertinimo kriterijus[7]. Komisija atsižvelgė į šiuos kriterijus patikslintoje 2010–2013 m. BBSSP strategijoje[8], kurioje taip pat nurodomi geografiniai prioritetai. Be to, pagal TACIS programą visų pirma buvo teikiama branduolinės saugos pagalba , daugeliu atvejų apimdavusi įrangos tiekimą („sunkioji pagalba“, angl. hard assistance ), o BBSSP siekiama skatinti bendradarbiavimą , kad branduolinė sauga būtų gerinama netiekiant įrangos („lengvoji pagalba“, angl. soft assistance ), nors tam tikrais atvejais gali būti svarstomas ir įrangos tiekimas. Šalys partnerės taip pat raginamos aktyviau dalyvauti šiuos projektus rengiant, administruojant ir įgyvendinant. Komisija toliau skatins bendrojo finansavimo susitarimus, kurių šalys partnerės paprastai prisideda įnašais natūra (darbuotojais) arba tiekdamos prekes ar atlikdamos darbus (papildomus tyrimus, inžinerinius darbus) pagal iš anksto suderintus finansavimo planus. Galiausiai, lyginant su TACIS gerokai padidėjus BBSSP geografinei aprėpčiai, dar svarbesnis tapo tarptautinis bendradarbiavimas ir pagalbą teikiančių šalių ir suinteresuotųjų subjektų, tokių kaip Tarptautinė atominės energijos agentūra (TATENA), veiklos koordinavimas. Šioje ataskaitoje pateikiama informacija apie pirmųjų trejų BBSSP taikymo metų –2007, 2008 ir 2009 m. – metinių veiksmų programų įgyvendinimą, įskaitant projektus, kurie buvo patvirtinti iki 2009 m. pabaigos, ir jų įgyvendinimo rezultatus 2010 m. viduryje. Pradiniai perėjimo nuo TACIS prie BBSSP laikotarpiu iškilę sunkumai, visų pirma dėl susitariančių šalių vėlavimo pasirašyti naujus finansavimo susitarimus, iš esmės – neskaitant Rusijos atvejo – jau įveikti. METINIų VEIKSMų PROGRAMų įGYVENDINIMAS BBSSP reglamentas priimtas 2007 m. vasario 19 d. 2007 m. rugpjūčio 8 d. Komisija priėmė 2007–2013 m. strategiją ir pirmąją 2007–2009 m. orientacinę programą[9]. 2009 m. gruodį priimta 2010–2011 m. orientacinė programa[10] ir patikslinta 2010–2013 m. strategija[11]. Kadangi veiksmų programos priimamos kartą per metus, o jų tvirtinimas šalių partnerių institucijose trunka ilgai, realiai daugelis BBSSP projektų pradėti įgyvendinti tik 2009 m. 2007 m. metinė veiksmų programa (2007 m. MVP) Skirtos lėšos 2007 m. MVP susideda iš dviejų dalių: - I dalis – 18 mln. EUR – pagal 2007 m. rugsėjo 28 d. Komisijos sprendimą C/2007/441. - II dalis – 58,772 mln. EUR – pagal 2007 m. gruodžio 19 d. Komisijos sprendimą C/2007/6422. Įgyvendinimas. Svarbiausi 2010 m. vidurio rezultatai Vykdant trečiąjį įsipareigojimą Černobylio apsaugos fondui, jį tvarkančiam Europos rekonstrukcijos ir plėtros bankui (ERPB) sumokėtas antrasis įnašas (10 mln. EUR). Sudarytos sutartys dėl branduolinės saugos Armėnijoje gerinimo, panaudojant 90 % visų numatytų lėšų (6,9 mln. EUR iš 7,2 mln. EUR). Pasirašytos sutartys dėl didesnės apimties vietoje teikiamos pagalbos keturiose Rusijos ir Ukrainos BE (6 mln. EUR pagal 2007 m. MVP I dalį). Jų tikslas – užbaigti didelius branduolinės saugos projektus, pradėtus pagal TACIS. 2007 m. pabaigoje pradėtas bendras EB, TATENA ir Ukrainos projektas branduolinei saugai Ukrainos branduolinėse elektrinėse įvertinti . Šį 3,5 mln. EUR vertės projektą kartu finansuoja TATENA (0,6 mln. EUR) ir ES (2,9 mln. EUR). 2010 m. pirmąjį pusmetį paskelbta galutinė ataskaita. 2009 m. rugpjūčio mėn. sudaryta pirma sutartis dėl projekto, kurio tikslas – užbaigti kuriamą Nacionalinį techninės priežiūros ir valdymo mokymų centrą Ukrainos BE operatoriaus „Energoatom“ darbuotojams (5,7 mln. EUR). 2010 m. pradėtas ilgalaikio Ukrainos BE saugos valdymo projektas (2,5 mln. EUR). 1,5 mln. EUR skirta Černobylio avarijos padariniams Ukrainoje ir Baltarusijoje mažinti . Kadangi per nustatytą terminą (iki 2008 m. pabaigos) Rusijos Federacija nepasirašė finansavimo susitarimo dėl projektų pagal 2007 m. MVP II dalį, numatytos lėšos (28,272 mln. EUR) nebuvo skirtos. Šių lėšų negalima naudoti kitiems BBSSP branduolinės saugos projektams. 2008 m. metinė veiksmų programa (2008 m. MVP) Skirtos lėšos 2008 m. MVP taip pat susideda iš dviejų dalių: - I dalis – 23 mln. EUR – pagal 2008 m. liepos 7 d. Komisijos sprendimą C/2008/3348. - II dalis – 48,255 mln. EUR – pagal 2008 m. lapkričio 28 d. Komisijos sprendimą C/2008/7366. Įgyvendinimas. Svarbiausi 2010 m. vidurio rezultatai Finansavimo susitarimus pagal 2008 m. MVP II dalį šalys partnerės pasirašė 2009 m. liepos–gruodžio mėn., todėl projektus jau galima buvo pradėti įgyvendinti 2010 m. Kadangi 2007 m. Rusijos Federacija nebuvo pasirengusi pasirašyti finansavimo susitarimo, Komisija nusprendė Rusijai skirtinas lėšas (17,2 mln. EUR) perskirstyti kitoms priemonėms. Lėšos buvo perskirstytos prieš pasibaigiant procedūriniam terminui 2009 m. pabaigoje. Šios lėšos panaudotos Ukrainos ir Armėnijos projektams, taip pat, atsižvelgiant į numatomą naują įsipareigojimą, sumokėtas papildomas įnašas Černobylio apsaugos fondui (10,7 mln. EUR). ERPB pervestas 15 mln. EUR įnašas pagal trečiąjį Komisijos įsipareigojimą Černobylio apsaugos fondui . Sudarytos sutartys dėl pagalbos vyriausybinėms įstaigoms ir vietos suinteresuotiesiems subjektams , dalyvaujantiems užtikrinant branduolinę saugą Ukrainoje (Jungtiniam paramos biurui, Kijevas, 3 mln. EUR) ir Rusijoje (Jungtiniam valdymo padaliniui, Maskva, 1,5 mln. EUR). 2009 m. metinė veiksmų programa (2009 m. MVP) Skirtos lėšos 2009 m. MVP taip pat susideda iš dviejų dalių: - I dalis – 30,2 mln. EUR – pagal 2009 m. rugsėjo 16 d. Komisijos sprendimą PE/2009/6607. - II dalis – 43,5 mln. EUR – pagal 2009 m. gruodžio 16 d. Komisijos sprendimą PE/2009/9119. Įgyvendinimas. Svarbiausi 2010 m. vidurio rezultatai Černobylio apsaugos fondui sumokėtas 9,7 mln. EUR įnašas – paskutinis pagal trečiąjį Komisijos įsipareigojimą šiam fondui. Be to, vykdant 2008 m. Komisijos įsipareigojimą, sumokėtas įnašas (15 mln. EUR) į Branduolinės saugos sąskaitą. Šie mokėjimai Černobyliui per ERPB buvo numatyti 2009 m. MVP I dalyje. Sudarytos sutartys dėl dviejų 1 mln. EUR vertės projektus, kurių tikslas remti Rusijos Smolensko ir Belojarsko BE operatorių [12]. Numatytos finansinės priemonės iš bendrai paskirstomų lėšų pirmiausia buvo pritaikytos vykdant auditą ir tiriamąsias misijas Vietname. Finansiniai susitarimai pagal 2009 m. MVP II dalį šalims partnerėms buvo perduoti 2010 m. pradžioje. Kad projektus būtų galima pradėti įgyvendinti 2011 m., šiuos susitarimus reikia pasirašyti iki 2010 m. pabaigos. 2010 m. metinė veiksmų programa (2010 m. MVP) 2010 m. MVP taip pat susideda iš dviejų dalių: - I dalis – 7,7 mln. EUR – pagal 2010 m. birželio 29 d. Komisijos sprendimą PE/2010/3664. - II dalis – 61,627 mln. EUR – pagal 2010 m. lapkričio 29 d. Komisijos sprendimą PE/2010/8016. 2010 m. veiksmų programos rezultatai šioje ataskaitoje nenagrinėjami. BBSSP lėšų panaudojimas 2007–2009 m. Pagal 2007, 2008 ir 2009 m. MVP skirtų BBSSP lėšų panaudojimas apibendrinamas šioje lentelėje. BBSSP lėšų panaudojimas (mln. EUR, 2010 m. vidurio duomenys) MVP METAI | Įsipareigotos skirti lėšos | Sudarytų sutarčių vertė | Sumokėta | 2007 | 76.772* | 34.224 | 21.786 | 2008 | 71.255 | 36.461 | 31.265 | 2009 | 73.700 | 30.200 | 26.900 | Pastaba * : įskaitant numatytus 28,272 mln. EUR Rusijai, kurie vėliau nebuvo skirti. IŠVADOS Remiantis Europos kaimynystės ir partnerystės šalyse ES vykdomos į rezultatus orientuotos stebėjimo programos[13] duomenimis, galima daryti tokias išvadas dėl BBSSP branduolinės saugos projektų: 1. Projektai toliau rengiami vadovaujantis strateginiais bendradarbiavimo branduolinės saugos srityje priemonės (BBSSP) dokumentais. Jie vertinami kaip labai svarbūs ir atitinkantys 2007 m. TATENA pagrindinius saugos principus. 2. Gerinant branduolinės saugos kultūrą pagal BBSSP, tinkamai atsižvelgiama į vykdant TACIS branduolinės saugos programą įgytą patirtį, be to, kylantys nauji uždaviniai sprendžiami pasitelkiant platesnius įgaliojimus – nebeapsiribojama buvusios Tarybų Sąjungos teritorija. 3. Bendradarbiavimas su Armėnija ir Ukraina dėl perėjimo prie BBSSP nebuvo nutrūkęs, o BBSSP projektų įgyvendinimui Rusijos Federacijoje reikalingas specialus pagrindas kol kas tik kuriamas. 4. Naujoji iniciatyva BBSSP projektais skatinti reguliavimo veiklą vertinama teigiamai. 5. Remtinos šalys partnerės labai vertina BBSSP projektus, skirtus keistis praktine patirtimi. Kituose regionuose (Lotynų Amerikoje ir Pietryčių Azijoje) vykdomų BBSSP projektų rezultatai kol kas nepakankami, kad galima būtų daryti išvadas apie šių projektų įgyvendinimą. [1] BBSSP 18 straipsnyje nustatyta, kad „Komisija nagrinėja pažangą, padarytą įgyvendinant pagal šį reglamentą vykdomas priemones ir pateikia Europos Parlamentui bei Tarybai pagalbos įgyvendinimo metinę ataskaitą. Ataskaita taip pat perduodama Ekonomikos ir socialinių reikalų komitetui bei Regionų komitetui. Ataskaitoje pateikiama informacija apie per praėjusius metus finansuotas priemones, apie stebėsenos ir įvertinimo veiksmų rezultatus bei apie biudžetinius įsipareigojimus ir mokėjimus pagal šalį, regioną ir bendradarbiavimo sektorių“. [2] TACIS (Techninė pagalba Nepriklausomų valstybių sandraugai) yra Europos Komisijos programa, pagal kurią dvylikai Rytų Europos ir Vidurio Azijos šalių (Armėnijai, Azerbaidžanui, Baltarusijai, Gruzijai, Kazachstanui, Kirgizijai, Moldovai, Rusijai, Tadžikistanui, Turkmėnistanui, Ukrainai ir Uzbekistanui) ir Mongolijai teikiama pagalba perėjimo prie demokratijos ir rinkos ekonomikos laikotarpiu. [3] 2010 m. gegužės mėn. „TACIS branduolinės saugos peržiūros ataskaita“, Italtrend . Europos Komisija, bendradarbiavimo biuro „EuropeAid“ (AIDCO A4) sutartis Nr. 172067. (Ataskaitą Komisija pateikė BBSSP komitetui). [4] 2007 m. vasario 19 d. Tarybos reglamentas (Euratomas) Nr. 300/2007, nustatantis bendradarbiavimo branduolinės saugos srityje priemonę (OL L 81, 2007 3 22, p. 1). [5] „Trečiosios šalys“ – ne ES šalys, išskyrus tas, kurioms taikoma Pasirengimo narystei pagalbos priemonė, ir pramonines bei kitas dideles pajamas gaunančias šalis (žr. 6 išnašą). [6] 2008 m. gegužės 22 d. Komunikatas „Tarptautinio masto problemų, susijusių su branduoline sauga ir saugumu, sprendimas“, COM(2008) 312 galutinis. [7] 2008 m. gruodžio 9 d. Tarybos išvados dėl paramos trečiosioms šalims branduolinės saugos ir saugumo srityje. http://www.consilium.europa.eu/uedocs/cms_Data/docs/pressdata/en/trans/104601.pdf [8] Patikslinta 2010–2013 m. Bendrijos bendradarbiavimo branduolinės saugos srityje programų strategija (C(2009)9822). [9] 2007 m. rugpjūčio 1 d. Komisijos sprendimas C/2007/3758. [10] 2010–2011 m. Bendrijos bendradarbiavimo branduolinės saugos srityje programų orientacinė programa (C(2009)9820). [11] Patikslinta 2010–2013 m. Bendrijos bendradarbiavimo branduolinės saugos srityje programų strategija (C(2009)9822). [12] Šios sutartys sudarytos pagal n+1 taisyklę (sutartys sudaromos per vienerius metus nuo veiksmų programos patvirtinimo) be finansavimo susitarimo. [13] ES finansuojamų išorės bendradarbiavimo projektų ir priemonių įgyvendinimo stebėjimo sistema – Europos kaimynystės ir partnerystės priemonės rezultatų stebėjimas. Iki 2010 m. vidurio stebėtų BBSSP projektų apžvalga, 2010 m. lapkričio mėn. INTEGRATION vadovaujamo konsorciumo pateikta ataskaita (INTEGRATION - ICCS-NTUA (EPU) –ECORYS).